ตามกัดไม่ปล่อย
ยังออกมาขย่มรัฐบาลไม่เลิก สำหรับพรรคฝ่ายค้าน
10 มี.ค. 2555

ยังออกมาขย่มรัฐบาลไม่เลิก สำหรับพรรคฝ่ายค้าน เมื่อออกมาไล่บี้กระทรวงการคลังให้กรมสรรพากรดำเนินการเก็บภาษีหุ้นกับ พ.ต.ท.ทักษิณ ชินวัตร อดีตนายกรัฐมนตรี และ คุณหญิงพจมาน ณ ป้อมเพชร จำนวน 1.2 หมื่นล้านบาท ก่อนที่จะหมดอายุความในเดือน มี.ค.นี้ 
แต่ช้าก่อน...ยังไม่หมดแค่นั้น เมื่อ กรณ์ จาติกวณิช สส.พรรคประชาธิปัตย์ (ปชป.) และอดีต รมว.คลัง ยังได้ทำหนังสือไปถึงสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อีกดอกหนึ่ง ให้เอาผิดคดีอาญากับนายกฯ ปู ”ยิ่งลักษณ์ ชินวัตร” บรรณพจน์ ดามาพงศ์ พานทองแท้ ชินวัตร และพินทองทา ชินวัตร ที่แจ้งข้อมูลการถือหุ้นชิน คอร์ปอเรชั่น เป็นเท็จหลายครั้ง




หัวหอกหน่วยกล้าตายก็ไม่ใช่ใครที่ไหน เป็น สรรเสริญ สมะลาภา สส.ปชป. ที่ได้เข้ายื่นหนังสือกับ ทนุศักดิ์ เล็กอุทัย รมช.คลัง และ อารีพงศ์ ภู่ชอุ่ม ปลัดกระทรวงการคลัง ซึ่งจะหมดอายุความในเดือน มี.ค. นี้ โดยให้เหตุผลว่า หากไม่ดำเนินการภายในเดือน มี.ค.นี้ จะทำให้รัฐเกิดความเสียหายได้ 
ที่ผ่านมากรมสรรพากรตีความคำพิพากษาของศาลภาษีและศาลฎีกาแผนกคดีอาญาของผู้ดำรงตำแหน่งทางการเมือง ว่า คลาดเคลื่อนและผิดพลาดว่าธุรกรรมการซื้อขายหุ้นของพานทองแท้ และพินทองทา เป็นโมฆะ ทำให้หุ้นเป็นของ พ.ต.ท.ทักษิณ และคุณหญิงพจมาน มาตลอดและขายให้กับกองทุนเทมาเซกในตลาดหลักทรัพย์จึงไม่ต้องเสียภาษี
“ศาลฎีกาได้วินิจฉัยว่า พานทองแท้และพินทองทา กระทำการแทน พ.ต.ท.ทักษิณ ซึ่งเป็นเจ้าของหุ้นตัวจริง ศาลไม่ได้บอกว่าธุรกรรมที่เกิดขึ้นเป็นโมฆะ” สรรเสริญ กล่าว
อย่างไรก็ตาม หากกรมสรรพากรปล่อยให้การเก็บภาษีดังกล่าวหมดอายุความในเดือน มี.ค.นี้เหมือนกัน ทาง ปชป.จะดำเนินการเอาผิดกับผู้ที่เกี่ยวข้องฐานละเว้นการปฏิบัติหน้าที่ต่อไป
สมัยที่ กรณ์ เป็น รมว.คลัง ได้สั่งการ ธีระชัย ภูวนาถนรานุบาล เลขาธิการ ก.ล.ต. ในขณะนั้นหลายครั้ง ให้ดำเนินการเรื่องดังกล่าว แต่ ธีระชัย ยืนยันว่าทั้งหมดไม่มีความผิด 
เรื่องนี้ทำเอา ทนุศักดิ์ คนใจเล็ก เพราะเล็กอุทัยถึงกับมึน 
สมัยที่เป็นรัฐบาลยังตามไล่บี้ไม่ได้ แล้วทีนี้มาเป็นฝ่ายค้านแล้วจะไหวอะป่าว ยังไงก็ต้องรอลุ้นกัน เพราะเรื่องนี้เป็นผลประโยชน์ของแผ่นดินที่เป็นหนังยาว หนังชีวิต